Lav et referat af nedenstående tekst:

Tekst:
Forhandlingerne om nye overenskomster risikerer at gå helt i stå, og landet kan blive kastet ud i en storkonflikt. Det var den korte melding fra Ole Krog, administrerende direktør i Handel, Transport og Service, HTS, tirsdag inden forhandlingerne fortsatte hos forligsmanden. HTS og fagforbundet 3F har i ugevis forsøgt at enes om nye overenskomster for omkring 42.000 lagerarbejdere, chauffører og havnearbejdere, men forligsmand Asbjørn Jensen har i to omgange sendt parterne til tænkepause. Men har den seneste pause gjort nogen forskel? - Det ser meget tungt ud, og vi er tæt på at kunne konstatere, at det er svært at komme videre. Resultatet af det vil desværre være en storkonflikt. Vi ser, at det, en meget stor del af arbejdsmarkedet har været tilfreds med, ikke er godt nok, sagde Ole Krog. Orla Petersen, formand fra 3F's transportgruppe, pegede på, at en storkonflikt rykker nærmere, hvis ikke arbejdsgiverne har givet sig og vil hoste op med flere penge til lønchecken. Over 70 procent af de mange overenskomster er allerede på plads, men 3F og HTS har haft svært ved at levere det ønskede gennembrud på det såkaldte normallønsområde. Her forhandles lønnen centralt i modsætning til for eksempel industriområdet, hvor den største del af lønnen bagefter klappes af ved lokale forhandlinger på de enkelte virksomheder. Orla Petersen afviser, at der kan hentes inspiration eller gode idéer i industriens eller andre overenskomster. - Det vi har set, kan vi i hvert fald ikke rigtig bruge til noget, sagde han. Forligsmanden skal strikke et mæglingsforslag sammen, som skal godkendes af arbejdsgivere og godt 600.000 lønmodtagere. Forslaget sendes først til afstemning, når der er et gennembrud på normallønsområdet, og hovedorganisationerne LO og Dansk Arbejdsgiverforening har peget på, at HTS og 3F skal bane vejen. Landet over nedlagde buschauffører og havnearbejdere tirsdag arbejdet i protest mod de fastlåste overenskomstforhandlinger. /ritzau/

Referat:
Topforhandlere var langt fra optimistiske, inden møderne tirsdag fortsatte hos forligsmanden. Storkonflikt er rykket nærmere, lød vurderingen.